ઠીક છે. સમાચાર એવા છે કે અમિતાભ બચ્ચન જે દિવસે ગાંધીનગર આવ્યા તે દિવસે અમરસિંહે સમાજવાદી પક્ષમાંથી રાજીનામું આપ્યું હતું. આ બંને બાબતોને જોડીને એવી ટેબલસ્ટોરી લખાઈ કે ફિલ્મી પડદાના ‘શહેનશાહ’ હવે ગુજરાતના ‘જાણતા રાજા’ તરફ ઢળી રહ્યા છે. જોકે આ ટેબલસ્ટોરી સાચી હોવાની પૂરી શક્યતા છે. અમિતાભ જે જગ્યાએ પહોંચ્યા છે ત્યાં તેમને કોઈ ને કોઈ રાજકીય પક્ષ સાથે સંકળાવું પડે. પહેલાં તેઓ કાઁગ્રેસ સાથે સંકળાયેલા હતા. સંકળાયેલા જ નહીં, તેમાંથી ચૂંટાયા પણ ખરા, પણ એ ક્ષેત્ર ફાવ્યું નહીં, એટલે છોડી દીધું, પણ પડદા પાછળ જોડાણ ચાલુ રાખ્યું. પરમ મિત્ર રાજીવ ગાંધી ગયા પછી સોનિયા સાથે બહુ ફાવ્યું નહીં (તેનાથી કદાચ વિરુદ્ધ પણ વાત હોઈ શકે.) અને અમરસિંહનો સાથ મળ્યો એટલે સમાજવાદી પક્ષના મહોરા (ગોવિંદાચાર્યની ભાષામાં કહીએ તો મુખૌટા) બની ગયા. સમાજવાદી પક્ષના રાજપાટમાં ફાયદો પણ મેળવ્યો. પત્ની જયાને સાંસદ બનાવીને રાજ્યસભામાં મોકલ્યાં. હવે અમરસિંહ ન રહેતા, મોદીની શાલનો પાલવ પકડ્યો હોય તેવું બની શકે.